Det er ikke et positivt fremtidsbillede af Nordjylland, der vil blive tegnet fredag, når de nordjyske kommuner med Jammerbugt Kommunes borgmester Mogens Gade i spidsen præsenterer en ny rapport. Rapporten følger op på en lignende rapport fra 2008 om den demografiske udvikling i Nordjylland. Dengang viste undersøgelsen, at den nordjyske arbejdsstyrke vil blive reduceret med 30.000 personer frem mod 2030. Konklusionen var i 2008, at der i fremtiden vil blive mangel på kvalificeret arbejdskraft i Nordjylland, og at regionen vil blive hårdere ramt end andre landsdele. Seks år er gået siden den seneste rapport om den demografiske udvikling, men desværre har tiden ikke læget sårene fra dengang. Den nye rapport, som offentliggøres fredag eftermiddag, viser nemlig et endnu mere dystert fremtidsbillede, end 2008-rapporten tegnede.

Referat:
De nordjyske kommuner offentliggør fredag en rapport, som tegner et dystert fremtidsbillede af Nordjylland.